ไฟแนนซ์ทูเดย์
โดย...ต้นกล้า
21 พ.ค. 2555

โดย...ต้นกล้า
“คุณภาพยังคงเป็นที่จดจำกันได้นาน หลังจากที่ลืมราคากันไปแล้ว”
...ในขณะที่รัฐบาลกำลังเดินหน้าโปรยงบเยียวยาน้ำท่วมภัยแล้งนั้น เชื่อหรือไม่ว่า ประเทศไทยสูญเสียเงินงบประมาณไปกับ 2 เรื่องนี้เกือบ 4 หมื่นล้านบาท ในระยะเวลา 45 ปีมานี้ และหากสาวลึกลงไปจะพบว่ามหาศาลจริงๆ
สุพจน์ โตวิจักษณ์ชัยกุล รักษาการเลขาธิการสำนักงานนโยบายบริหารจัดการน้ำและอุทกภัยแห่งชาติ (สอบช.) บอกว่า จากสถิติความเสียหายอุทกภัยและภัยแล้งย้อนหลัง 20 ปี (2532-2553) พบว่ารัฐบาลต้องใช้งบเพื่อฟื้นฟูเยียวยาความเสียหายแล้ว 1.71 แสนล้านบาท
...ความเสียหายดังกล่าว ยังไม่นับรวมความเสียหายจากอุทกภัยปีปลายปี 2554 ที่มีมูลค่าความเสียหายสูงถึง 1.42 ล้านบาท ดังนั้นการเร่งลงทุนระบบน้ำภายใต้ พ.ร.ก.กู้เงินลงทุนระบบน้ำ 3.5 แสนล้านบาทเป็นสิ่งที่จำเป็นเร่งด่วน
เมื่อตรวจสอบสถิติย้อนหลัง พบว่าเป็นความเสียหายจากอุทกภัย 1.46 แสนล้านบาท และความเสียหายจากภัยแล้ง 2.5 หมื่นล้านบาท นี่เป็นข้อมูลที่รวบรวมจากสถิติของกรมป้องกันและบรรเทาสาธารณภัย 
...เงินเยียวยาน้ำท่วมที่เพิ่มขึ้นมีนัยสำคัญในปี 2548 โดยงบเยียวยาเพิ่มเป็น 7,004 ล้านบาท เทียบกับปี 2547 ที่มีจำนวน 1,914 ล้านบาท ส่วนปี 2549-2553 เงินเยียวยาอยู่ที่ 9,705-13,067 ล้านบาท ยกเว้นปี 2550 ที่มีจำวน 5,978 ล้านบาท
ขณะที่งบเยียวยาภัยแล้งเพิ่มขึ้นอย่างมีนัยสำคัญในปี 2548 เช่นกัน โดยวงเงินเยียวยาพุ่งเป็น 10,409 ล้านบาท และระหว่างปี 2549-2553 เงินชดเชยภัยแล้งอยู่ที่ 1,407-2,654 ล้านบาท เทียบกับปี 2532-2547 ที่ค่าชดเชยเฉลี่ย 300-400 ล้านบาท
...เฉพาะสมัยที่พรรคชาติไทยพัฒนาของ ป๋าเติ้งบรรหาร ศิลปอาชา ได้โควตาตำแหน่ง รมว.เกษตรฯ ตั้งแต่ปี 2551–2553 ปรากฏว่า มีการจัดงบเยียวยาน้ำท่วม น้ำแล้ง รวม 3.91 หมื่นล้านบาท เรียกว่าไม่ต้องทำอะไรก็มีงบใช้เฉยๆ